D ปี 65 “เทิร์นอะราวด์” กำไรทะลุ 57 ลบ. แจกปันผลหุ้น-เงินสด XD 3 พ.ค.นี้
D โชว์ผลงานโดดเด่น ปี 65 พลิกกำไร 57.5 ลบ. พร้อมแจกปันผลหุ้น 7.5 หุ้นเดิมต่อ 1 หุ้นใหม่ และปันผลเป็นเงินสดในอัตราหุ้นละ 0.00741 บ. ขึ้นเครื่องหมาย XD 3 พ.ค.นี้
D โชว์ผลงานโดดเด่น ปี 65 พลิกกำไร 57.5 ลบ. พร้อมแจกปันผลหุ้น 7.5 หุ้นเดิมต่อ 1 หุ้นใหม่ และปันผลเป็นเงินสดในอัตราหุ้นละ 0.00741 บ. ขึ้นเครื่องหมาย XD 3 พ.ค.นี้
28 ก.พ. 2566

ทพ.พรศักดิ์ ตันตาปกุล ประธานเจ้าหน้าที่บริหาร บริษัท เดนทัล คอร์ปอเรชั่น จำกัด (มหาชน) หรือ D เปิดเผยว่า ผลการดำเนินงานปี 2565 ของกลุ่มบริษัทฯ มีผลกำไรสุทธิ 57.5 ล้านบาท เพิ่มขึ้น 81.7 ล้านบาท หรือเพิ่มขึ้น 337% เมื่อเทียบจากงวดเดียวกันของปีก่อน ส่วนรายได้รวม 814.6 ล้านบาท เพิ่มขึ้น 285.6 ล้านบาท หรือเพิ่มขึ้น 54% จากปีก่อนหน้า โดยมีรายได้จากการให้บริการด้านทันตกรรม 544.5 ล้านบาท หรือ เพิ่มขึ้น 81% และ รายได้จากการขายวัสดุและอุปกรณ์ทางทันตกรรม 270.1 ล้านบาท เพิ่มขึ้น 18%
โดยรายได้จากการให้บริการด้านทันตกรรมของกลุ่มบริษัท เป็นรายได้ที่มาจากลูกค้าคนไทย 287.8 ล้านบาท เพิ่มขึ้น 34% จากปีก่อนหน้า ที่มี 214.1 ล้านบาท ส่วนรายได้จากลูกค้าต่างชาติ จำนวน 253.9 ล้านบาท เพิ่มขึ้น 190% จากปีก่อนหน้า ที่มีจำนวน 87.6 ล้านบาท โดยในปี 2565 มีจำนวนลูกค้า visit volume รวม 79,258 ครั้ง เพิ่มขึ้น 49% จากปีก่อนหน้า ที่มี53,345 ครั้ง
ส่วนรายได้จากการขายวัสดุและอุปกรณ์ทางทันตกรรม 270.1 ล้านบาท เพิ่มขึ้นจากปีก่อนหน้า 18% เนื่องจากในปี 2565 บริษัทย่อยได้รับงานโครงการในปี 26.5 ล้านบาท แบ่งเป็นการส่งมอบเครื่องฝึกทักษะทันตกรรมแบบเสมือนจริง 3 มิติให้กับสถาบันทันตกรรม 17 ล้านบาท และให้กับคณะทันตแพทย์ จุฬาลงกรณ์มหาวิทยาลัยอีก 9.5 ล้านบาท ซึ่งเป็นยอดขายที่สูงขึ้นมาจากการออกบูทงานทันตแพทย์วิชาการ (TDA)
“ในปีที่ผ่านมา หลังเปิดประเทศ กลุ่มบริษัทมีรายได้จากลูกค้าคนไทย และต่างชาติ เพิ่มขึ้น โดยปกติลูกค้าหลักของเราเป็นลูกค้าต่างชาติ ส่วนใหญ่เป็นนักท่องเที่ยวเดินทางเข้ามาในไทย ภายหลังการยกเลิกไทยแลนด์พาสตั้งแต่เดือนกรกฎาคม 2565   บวกกับการสนับสนุนการท่องเที่ยวจากภาครัฐ ทำให้มีนักท่องเที่ยวเข้ามาจำนวนมาก ส่วนลูกค้าคนไทยหลังจากคลายความกังวล ก็กลับเข้ามาใช้บริการ ดูจากจำนวนลูกค้า visit volume ปี 65 มี 79,258 ครั้ง เทียบกับ ปี 64 มี 53,345 ครั้ง ทำให้มั่นใจธุรกิจในกลุ่มบริษัทเติบโตได้อย่างต่อเนื่องไม่ต่ำกว่า 20%” ทพ.พรศักดิ์ กล่าว
สำหรับในส่วนของโรงพยาบาลทันตกรรม กรุงเทพ อินเตอร์เนชั่นแนล (BIDH) ที่เน้นกลุ่มลูกค้าคนไทยที่มีรายได้สูง ผู้บริหารชาวต่างประเทศที่อาศัยอยู่ในประเทศไทย (Expat) และกลุ่มนักท่องเที่ยว (Tourist) ซึ่งเป็นกลุ่มลูกค้าที่มีกำลังซื้อสูง ในปี 2565 ได้สร้างรายได้ให้กับกลุ่มบริษัท 100.7 ล้านบาท เติบโตเพิ่มขึ้น 83% จากปีก่อนหน้าที่มีรายได้ 54.5 ล้านบาท
นอกจากนี้ที่ประชุมคณะกรรมการเมื่อวันที่ 27 ก.พ.ที่ผ่านมามีมติ อนุมัติให้จ่ายปันผลจากกำไรสุทธิสำหรับปี 2565 เป็นหุ้นปันผลและเงินสด โดยจ่ายเป็นหุ้นสามัญจำนวน 40.26 ล้านหุ้น (พาร์ 0.50 บาท) ให้แก่ผู้ถือหุ้นเดิมในอัตราส่วน 7.5 หุ้นเดิมต่อ 1 หุ้นปันผล หรือคิดเป็นการจ่ายปันผลในอัตรา 0.06667 บาทต่อหุ้น รวมมูลค่า 20.13 ล้านบาท และจ่ายเป็นเงินสดในอัตราหุ้นละ 0.00741 บาทต่อหุ้น เป็นเงินรวม 22.37 ล้านบาท พร้อมกำหนดขึ้นเครื่องหมาย XD วันที่ 3 พ.ค. และการจ่ายเงินปันผลระหว่างกาลเป็นเงินสดในระหว่างปีในอัตราหุ้นละ 0.06 บาท รวมเป็นเงินทั้งสิ้น 18.12 ล้านบาทโดยสรุปในปี 2565 บริษัทจ่ายเงินปันผลจำนวน 40.49 ล้านบาท ซึ่งการจ่ายเงินปันผลจะต้องได้รับการอนุมัติจากที่ประชุมผู้ถือหุ้นของบริษัท